Man met gebreekte bierbottel doodgesteekArgieffoto Eric Brand, ŉ 37-man van Leratopark in Roodepan, is oor die naweek met ŉ gebreekte bierbottel doodgesteek. Lt. Olebogeng Tawana, ŉ polisiewoordvoerder van die Noord-Kaap, sê die voorval het Saterdag in die vroeë oggendure plaasgevind en ŉ 35-jarige verdagte is reeds in verband met die voorval in hegtenis geneem. “Die verdagte en die slagoffer het glo in ŉ argument betrokke geraak. Dit is in die stadium nog nie bekend waaroor die argument gegaan het nie. Daar is gerugte dat die slagoffer die verdagte se vriendin by ŉ plaaslike kuierplek lastig geval het. Die beweringe word egter nog ondersoek,” het Tawana gesê. Die verdagte het tydens die argument ŉ leë bierbottel gebreek en Brand teen die linkerkant van sy kop, langs sy oor gesteek. Die verdagte het daarna die toneel verlaat en is ŉ paar ure later deur die Roodepan-polisie by sy huis in hegtenis geneem. Brand is op die toneel dood verklaar. Die verdagte sal na verwagting Maandag in die Kimberley-landdroshof verskyn op ŉ aanklag van moord.